## La Fe formarà en suport vital bàsic estudiants de la Universitat Politècnica de València

*** L’alumnat rebrà un certificat del European Resuscitation Council, que té una vigència de tres anys
* En una primera fase està previst que es formen 150 persones durant el primer quadrimestre del curs 2024-25**

L’Hospital Universitari i Politècnic La Fe firmarà un acord formatiu de col·laboració amb la Universitat Politècnica de València per a impartir cursos de suport vital bàsic acreditats pel Consell Europeu de Reanimació, a través de la Societat Espanyola d’Anestèsia, Reanimació i Terapèutica del Dolor.

Segons explica la cap del Servici d’Anestesiologia i Reanimació de l’Hospital La Fe, Pilar Argente, “l’objectiu és estendre els coneixements de suport vital bàsic a la major quantitat de població possible, i els estudiants són, per edat i per mobilitat, un factor multiplicador de gran interés, perquè el suport vital bàsic salva vides”.

L’alumnat rebrà la formació en dos fases. D’una banda, es procedirà a l’adquisició de coneixements teòrics bàsics a través d’una plataforma en línia del European Resuscitation Council. D’altra banda, s’impartirà, en les instal·lacions de la universitat, una sessió pràctica de quatre hores per a adquirir les habilitats tècniques i integrar els coneixements teòrics i pràctics.

Els i les alumnes aprendran a reconéixer la parada cardiorespiratòria, activar la cadena de supervivència, iniciar les maniobres bàsiques de reanimació cardiopulmonar, usar un desfibril·lador automàtic i la desfibril·lació segura, si és el cas. També coneixeran com actuar davant d’una ennuegada o obstrucció completa de la via aèria.

Després de completar i superar tant la fase telemàtica com la presencial, l’alumnat obtindrà un certificat del European Resuscitation Council amb una validesa per un període de tres anys.

La formació s’impartirà de manera progressiva als i les alumnes de les diverses escoles de la Universitat Politècnica de València i també al personal d’administració i servicis de la UPV. En la fase inicial d’este programa està previst que es formen aproximadament 150 persones durant el primer quadrimestre del curs 2024-25.

La formació s’impartirà per instructors de suport vital bàsic acreditats pel European Resuscitation Council pertanyents al Servici d’Anestesiologia i Reanimació de l’Hospital La Fe, tant metges i metgesses com personal d’infermeria.

“Este acord és reflex del nostre compromís amb la formació en salut per a la població en general i, en este cas concret, la formació al col·lectiu universitari, que és un grup poblacional molt rellevant per a ajudar en moments en què alguna persona es trobe davant d’una emergència de ser assistida en situacions de risc vital”, ha assenyalat el gerent de La Fe, José Luis Poveda.

Fecha: 06/10/2024